Fady Allan opdagede for sent, at han ikke havde småmønter nok til en busbillet, og det endte med at han blev kaldt for gidseltager af buschaufføren.

I dag undskylder Movia for episoden, som aldrig burde have fundet sted.

'HJÆLP POLITI HJÆLP'

Hele episoden udspillede sig i går, hvor Fady Allan i sidste øjeblik købte en billet over sin mobil. Han nåede derfor ikke at modtage en bekræftelse, inden han steg på bussen.

Selvom billetten tikkede ind kort tid efter, Fady Allan var steget på bussen, nægtede buschaufføren at køre, før Fady Allan stod af.

Det nægtede Fady Allan, og buschaufføren tyede derfor til hårdere midler.

- Det ender med, at buschaufføren siger i højtaleren, at jeg nu har taget dem alle til gidsler, siger Fady Allan i et Skype-interview med DR Nyheder.

Det ender med, at buschaufføren trykker på en nødknap, som betyder, at bussen skilter med, at bussen gerne vil have hjælp fra politiet med udtrykket 'HJÆLP POLITI HJÆLP'.